‘ตู่’สั่งคลังเคลียร์ ปมเดินหน้ากอช.
นายกฯ สั่งคลังเคลียร์ปม กอช. &#8220;สมหมาย&#8221; ขอ 3 สัปดาห์รู้ผลยุบหรือเดินหน้า
14 ม.ค. 2558

นายกฯ สั่งคลังเคลียร์ปม กอช. “สมหมาย” ขอ 3 สัปดาห์รู้ผลยุบหรือเดินหน้า
นายสมหมาย ภาษี รมว.คลัง เปิดเผยว่า พล.อ.ประยุทธ์ จันทร์โอชา นายกรัฐมนตรี ได้สั่งการให้กระทรวงการคลังทำความชัดเจนเรื่องกองทุนการออมแห่งชาติ (กอช.) ถึงสาเหตุที่ยังดำเนินการไม่ได้ และสุดท้ายจะดำเนินการเรื่องนี้หรือไม่
ทั้งนี้ คลังได้ชี้แจงให้นายกฯ รับทราบว่า สาเหตุที่ยังดำเนินการ กอช.ไม่ได้ทั้งที่มีผลบังคับแล้ว เพราะการดำเนินการซ้ำซ้อนกับกองทุนประกันสังคมในมาตรา 40 (3) ซึ่งคลังขอเวลานายกฯ 3 สัปดาห์ ในการสรุปว่าจะแก้ปัญหาเรื่องนี้อย่างไร
“นายกรัฐมนตรีถามว่าทำไมถึงมีปัญหาซ้ำซ้อนกัน คลังได้ชี้แจงว่าพรรคการเมืองหนึ่งเป็นคนออกกฎหมาย กอช. พอมาอีกพรรคการเมืองหนึ่งไม่เอา ก็ไปแก้มาตรา 40 เพิ่ม (3) ให้ทำได้เหมือนกัน ส่งผลให้เกิดความซ้ำซ้อน ทำให้ยังดำเนินการ กอช.ไม่ได้ ซึ่งนายกฯ บอกว่า ทำไมที่ผ่านมาไม่ชี้แจงให้ประชาชนทราบว่าปัญหาเกิดขึ้นมาก่อนหน้านี้ ไม่ได้เกิดเพราะรัฐบาลนี้” นายสมหมาย กล่าว
นายสมหมาย กล่าวว่า ภายใน 3 สัปดาห์ คลังจะต้องสรุปให้ได้ว่าจะคง กอช. หรือมาตรการ 40 (3) ของกองทุนประกันสังคมไว้ อย่างไรก็ตาม สำนักงานเศรษฐกิจการคลัง (สศค.) ได้ศึกษาเตรียมพร้อมไว้แล้ว หากมีการเดินหน้า กอช. โดยจะให้ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) เป็นผู้หาสมาชิกให้
สำหรับหลักการของ กอช. จะให้แรงงานนอกระบบประมาณ 35 ล้านคน สมัครใจเข้าเป็นสมาชิกกองทุนได้ โดยจ่ายเงินสมทบทุกเดือนหรือทุกปี และรัฐบาลจ่ายสมทบให้เดือนละ 50-100 บาท ตามอายุของสมาชิก และเมื่อเกษียณอายุ 60 ปี ก็จะได้รับบำนาญทุกเดือนจนเสียชีวิต
ก่อนหน้านี้ สำนักงานเศรษฐกิจการคลังเสนอ รมว.คลัง ว่า หากเดินหน้า กอช.จะต้องโอนสมาชิกตามมาตรา 40 กว่า 1 ล้านรายมาไว้ที่ กอช. และยุบมาตรา 40 (3) ทิ้งไป แต่มีปัญหาว่า กอช.จะจ่ายสมทบให้สมาชิกเดือนละ 50 บาท 80 บาท และ 100 บาท ตามอายุสมาชิก ขณะที่สมาชิกตามมาตรา 40 รัฐบาลจ่ายสมทบ 100 บาททันที ทำให้สมาชิกตามมาตรา 40 จะเสียประโยชน์หากย้ายมาเป็นสมาชิก กอช. จึงต้องหาแนวทางแก้ไข เช่น แก้กฎหมาย กอช.เพื่อให้จ่ายสมทบ 100 บาท หรือยุบ กอช.